Նատալյա Արինբասարովա

Նատալյա Ուտեվլևնա Արինբասարովա (, ղազախ.` Наталья Өтеуліқызы Орынбасарова, ), խորհրդային և ռուսական թատրոնի և կինոյի դերասանուհի։ ՌԽՖՍՀ վաստակավոր արտիստուհի (1979 թ.), ԽՍՀՄ Պետական մրցանակի դափնեկիր (1980 թ.):

Կենսագրությունը 
Նատալյա Արինբասարովան ծնվել է Մոսկվայում։ Հայրն ազգությամբ ղազախ էր, իսկ մայրը` լեհուհի։ Նատալյան ուներ նաև երեք եղբայր և մեկ քույր։ 1956 թվականին նրանց ընտանիքը վերադարձել է Ղազախստան։

Ալմա-Աթայում Նատալյան ընդունվել է պարի դպրոց, որից հետո ընդունվել է Մեծ թատրոնին կից ակադեմիական խորեոգրաֆիայի ուսումնարան և այն ավարտել 1964 թվականին։ Նույն թվականին նրան հրավիրել են հանդես գալու Չինգիզ Այթմատովի վեպի մոտիվներով նկարահանվող` Անդրեյ Կոնչալովսկու «Առաջին ուսուցիչը» կինոնկարի գլխավոր դերում։ Այդ դերի համար, 1966 թվականին Վենետիկի 27-րդ միջազգային կինոփառատոնի կանացի լավագույն դերակատարման համար սահմանված մրցանակը հանձնվեց այդ կինոժապավենում Ալթինայի դերակատար, տասնինամյա Նատալյա Արինբասարովային։ Նա արժանանալով Վենետիկի կինոփառատոնի Վոլպիի ոսկե գավաթին, առաջ անցավ Ջեյն Ֆոնդայից` Ռոժե Վադիմի «Ավար» ֆիլմով հանդերձ։

Իր առաջին դերակատարման մասին ղազախ շնորհալի դերասանուհին խոստովանել է. «Այն ժամանակ դեռ նոր էի ավարտել Մեծ թատրոնին կից պարարվեստի ուսումնարանը։ Բալետի պարուհու տվյալներ ունեի, բայց թերահավատ էի իմ կինեմատոգրաֆիական կոչմանը։ Այդ իսկ պատճառով չէի պատկերացնում, թե ինչպես եմ խաղալու»։ 1969 թվականին Արինբասարովան նկարահանվեց ռեժիսոր Իրինա Պոպլավսկայայի «Ջամիլյա» կինոնկարում։ Հունգարական Կյոզիգ քաղաքում 1970 թվականին անցկացված ռեժիսորների միջազգային սիմպոզիումում «Ջամիլյա» կինոնկարն արժանացավ կինոարվեստի աշխատողների, հանդիսատեսի և մամուլի բարձր գնահատականին և դիպլոմին, իսկ գլխավոր հերոսուհու դերակատարը՝ Արինբասարովան, մեծ խրախուսանքի։ Ռեժիսոր Մաժիտ Բեգալինի Հայրենական մեծ պատերազմին նվիրված «Երգ Մանշուկի մասին» կինոնկարում (1969) Մանշուկի դերակատար Արինբասարովան Մինսկի 4-րդ համամիութենական կինոփառատոնում արժանացավ կանացի լավագույն դերակատարման համար սահմանված մրցանակին։

Նատալյա Արինբասարովան ընդունվել է ԿՀՊԻ` սովորելով Սերգեյ Գերասիմովի և Թամարա Մակարովայի արվեստանոցում։ Այն ավարտել է 1971 թվականին և դարձել Կինոդերասանի պետական թատրոնի դերասանուհի։

Նատալյա Արինբասարովայի հիշողություններն ամփոփված են իր «Լուսնային ճանապարհներ» գրքում։

Անձնական կյանքը 
Նատալյա Արինբասարովան 1964-1969 թվականներին ամուսնացած է եղել Անդրեյ Կոնչալովսկու հետ։ Նրանք ունեն մեկ որդի` ռեժիսոր Եգոր Կոնչալովսկին։ 1969 թվականին նրանք ամուսնալուծվել են, քանի որ Անդրեյ Կոնչալովսկին ցանկանում էր մեկնել արտասահման։

1970-1980 թվականներին Նատալյա Արինբասարովան ամուսնացած է եղել նկարիչ Նիկոլայ Դվիգուբսկու հետ։ Այդ ամուսնությունից ծնվել է նրա դուստրը, այժմ դերասանուհի, գրող` Եկատերինա Դվիգուբսկայան։ 1980 թվականին նրանք ամուսնալուծվել են, քանի որ ամուսինը մեկնել է Ֆրանսիա։

1982 թվականին Նատալյա Արինբասարովան ամուսնացել է կինոռեժիսոր Էլդոր Ուրազբաևի հետ։ Վերջինս մահացել է 2012 թվականին։

Մասնակի ֆիլմագրությունը

Ծանոթագրություններ

Արտաքին հղումներ 
  (Նատալյա Արինբասարովա)

Խորհրդային դերասաններ
ՌԽՖՍՀ վաստակավոր արտիստներ
ԽՍՀՄ Պետական մրցանակի դափնեկիրներ
ՎԳԻԿ-ի շրջանավարտներ
Ռուս դերասանուհիներ
Ռուս կինոդերասանուհիներ
Ռուսաստանի «Նիկա» կինեմատոգրաֆիական արվեստների ակադեմիայի ակադեմիկոսներ
Խորհրդային դերասանուհիներ
Թատրոնի դերասանուհիներ